पण्डित जवाहरलाल नेहरुनि जोनोम सानजों लोब्बा लाखिनानै दिनै “भारत माता फाउन्डेसन” सोरखारि नङै गौथमा गसाइगाव हाब्रुबिल गोजौ फरायसालिआव दिनै गथ’सा सान फालिदों। बे हाबाफारियाव गोरिब नखरनि फरायसा गथ’फोरनो बेसेन नाङै गानग्रा-जोमग्रा जि होनायजों लोगोसे गोगगो सावस्रिनि थाखाय जाग्रा आदार रान्नानै होनायजों लोगोसे ओन्सोलनि साबसिन फरायसानो बान्था होनाय जादों। आलासि महरै बे हाबाफारियाव 5 नं सरायबिल बियाबनि इउ पि पि एलनि बिजाथि सिला बसुमतारिआ नुजाथि हैयो आरोबाव गसायगाव महकुमा पुलिस थानानि असि मन्तुराम बराजों लोगोसे ओन्सोलनि गोबां मेलेमजिबि सुबुंफोर आरो गोबां फरायसाफोरनि बाहागो लानायजों बे फोरबोआ जाफुंलांदों। बे हाबाफारिनि गेजेरजों भारत माता फाउन्देसन सोरखारि नङै आफादनि आफादगिरिआ बुंथियो दि गिबियावनो भारत माता फाउन्देसननि जानानै गासैनिसिमबो कालि फुजा आरो गथ’सा साननि हामलायथि जासिहरो। आरो बे हाबाफारिनि गेजेरजों मोजां जाग्रा आदार राननाय आरो निखावरि फरायसाफोरनो गानग्रा-जोमग्रा राननाय आरो मोजांसिन फरायसा, खौरांगिरिफोरनो बान्था राननायबो हाबाफारि लादों। बे सोरखारि नङै आफादआ गोदानै गायसनजानाय अबोलाबो बे हाबाफारिखौ गिबि खेबनि थाखाय खालामदों आरो गोजोननाय मोनदों। थांनाय बोसोरफोराव गुबुन सोरखारि नङै आफादफोरा फालिदोंमोन। नाथाय बे बोसोराव क’रना जिउसानि फालिनो हायासै। आरो बिसोरनि जायगायाव फरायसालियाव एसेबां मोजां जानाय आदार गानग्रा-जोमग्रा जिफोर सरखारा होबोदों अबोलाबो बिसोरनि सुबुंफोरा फरायसालियाव थिनहरालाबानो खामानियाव थिनहरो। बेनि जाहोनावनो गथ’ मावदांसाया बारा जाबायखौ नुनो मोनदों। बेयो जोंनि थाखाय जोबोर दुखुनि खोथा होननानै बुंथियो।